Ο Αλέξανδρος έσπευσε ταχύτατα προς την Περσέπολη, προκειμένου να μην επιτρέψει στη φρουρά της να φυγαδεύσει τους περσικούς βασιλικούς θησαυρούς. Όταν μπήκε στην πλούσια πόλη, ο Αλέξανδρος την άφησε στη διάθεση των στρατιωτών του για μία ολόκληρη μέρα κατά την οποία σημειώθηκε λεηλασία, καταστροφή των ιερών και ανήκουστη σφαγή. Ακολούθησε, λίγο αργότερα, η νυχτερινή πυρπόληση των επιβλητικών ανακτόρων των Αχαιμενιδών (βασιλικής οικογένειας της Περσίας). Στην Περσέπολη βρήκε τον αυτοκρατορικό θησαυρό, αποτελούμενο, κατά τον Διόδωρο και τον Κούρτιο, από περίπου 120.000 [τάλαντα](https://el.wikipedia.org/wiki/%CE%A4%CE%AC%CE%BB%CE%B1%CE%BD%CF%84%CE%BF) σε χρυσό και ασήμι.

Φεύγοντας από την Περσέπολη, ο Αλέξανδρος έφτασε στις [Πασαργάδες](https://el.wikipedia.org/wiki/%CE%A0%CE%B1%CF%83%CE%B1%CF%81%CE%B3%CE%AC%CE%B4%CE%B5%CF%82), παλιά πρωτεύουσα της Περσίας η οποία παραδόθηκε επίσης χωρίς αντίσταση. Εκεί βρήκε άλλα 6.000 περσικά τάλαντα. Επισκέφθηκε τον τάφο του [Κύρου](https://el.wikipedia.org/wiki/%CE%9A%CF%8D%CF%81%CE%BF%CF%82_%CE%92%CE%84_%CF%84%CE%B7%CF%82_%CE%A0%CE%B5%CF%81%CF%83%CE%AF%CE%B1%CF%82) και έδωσε εντολή να διακοσμηθεί εσωτερικά, ως δείγμα θαυμασμού προς τον Πέρση βασιλιά για τον οποίο φαίνεται πως είχε μάθει όταν μικρός διάβασε το έργο Κύρου παιδεία, του [Ξενοφώντα](https://el.wikipedia.org/wiki/%CE%9E%CE%B5%CE%BD%CE%BF%CF%86%CF%8E%CE%BD). Μετά από δύο μήνες ανάπαυσης του στρατού, προχώρησε προς τη [Μηδία](https://el.wikipedia.org/wiki/%CE%9C%CE%B7%CE%B4%CE%AF%CE%B1) όπου βρίσκονταν τα [Εκβάτανα](https://el.wikipedia.org/wiki/%CE%95%CE%BA%CE%B2%CE%AC%CF%84%CE%B1%CE%BD%CE%B1) (σημερινό [Χαμαντάν](https://el.wikipedia.org/wiki/%CE%A7%CE%B1%CE%BC%CE%B1%CE%BD%CF%84%CE%AC%CE%BD)), αναζητώντας τον Δαρείο Γ΄. Καταλαμβάνοντας τα [Εκβάτανα](https://el.wikipedia.org/wiki/%CE%95%CE%BA%CE%B2%CE%AC%CF%84%CE%B1%CE%BD%CE%B1), περιήλθαν στα χέρια του και όλες οι εξουσίες στην [Περσική Αυτοκρατορία](https://el.wikipedia.org/wiki/%CE%91%CF%85%CF%84%CE%BF%CE%BA%CF%81%CE%B1%CF%84%CE%BF%CF%81%CE%AF%CE%B1_%CF%84%CF%89%CE%BD_%CE%91%CF%87%CE%B1%CE%B9%CE%BC%CE%B5%CE%BD%CE%B9%CE%B4%CF%8E%CE%BD). Σε αυτό το σημείο, ο σκοπός της εκστρατείας είχε ουσιαστικά τελειώσει. Η υποχρέωση των υπόλοιπων Ελλήνων συμμάχων του είχε τελειώσει κι έτσι έστειλε πίσω όσους επιθυμούσαν να μην τον ακολουθήσουν σε επόμενη εκστρατεία. Επίσης ανέθεσε στον [Παρμενίωνα](https://el.wikipedia.org/wiki/%CE%A0%CE%B1%CF%81%CE%BC%CE%B5%CE%BD%CE%AF%CF%89%CE%BD) τη μεταφορά όλων των περσικών θησαυρών στην ακρόπολη των Εκβατάνων, όπου θα τους φρουρούσε ο [Άρπαλος](https://el.wikipedia.org/wiki/%CE%86%CF%81%CF%80%CE%B1%CE%BB%CE%BF%CF%82_%CF%84%CE%BF%CF%85_%CE%9C%CE%B1%CF%87%CE%AC%CF%84%CE%B1), παιδικός φίλος του Αλεξάνδρου, με φρουρά 6.000 ανδρών. Στη συνέχεια ο Παρμενίωνας θα παρέμενε στη Μηδία, με αρμοδιότητα να φρουρεί τα μετόπισθεν του Αλεξάνδρου. Η ανάθεση μη μάχιμου καθήκοντος στον Παρμενίωνα έχει αποδοθεί στην προχωρημένη, τότε, ηλικία του (70 ετών), ίσως και σε πιθανή διαφωνία του για την πρόθεση του Αλεξάνδρου να συνεχίσει την εκστρατεία στις ανατολικές σατραπείες.[[69]](https://el.wikipedia.org/wiki/%CE%91%CE%BB%CE%AD%CE%BE%CE%B1%CE%BD%CE%B4%CF%81%CE%BF%CF%82_%CE%BF_%CE%9C%CE%AD%CE%B3%CE%B1%CF%82#cite_note-FOOTNOTE%CE%9A%CE%B1%CE%BD%CE%B5%CE%BB%CE%BB%CF%8C%CF%80%CE%BF%CF%85%CE%BB%CE%BF%CF%821973134-69)

Από τα Εκβάτανα, ο Αλέξανδρος συνέχισε με μεγάλη ταχύτητα την καταδίωξη του Δαρείου, αδυνατώντας όμως να τον συλλάβει. Όταν πέρασε τις [Κασπίες Πύλες](https://el.wikipedia.org/wiki/%CE%A0%CF%8D%CE%BB%CE%B5%CF%82_%CF%84%CE%BF%CF%85_%CE%91%CE%BB%CE%B5%CE%BE%CE%AC%CE%BD%CE%B4%CF%81%CE%BF%CF%85) (στη νοτιοανατολική γωνία της Κασπίας Λίμνης), έφθασαν στο στρατόπεδό του άνθρωποι του Δαρείου, οι οποίοι τον πληροφόρησαν πως ο σατράπης της [Βακτρίας](https://el.wikipedia.org/wiki/%CE%92%CE%B1%CE%BA%CF%84%CF%81%CE%AF%CE%B1) (σημ. Αφγανιστάν), [Βήσσος](https://el.wikipedia.org/wiki/%CE%92%CE%AE%CF%83%CF%83%CE%BF%CF%82), συνέλαβε τον Δαρείο Γ΄ και ανακηρύχθηκε βασιλιάς της Περσίας από τους άλλους σατράπες και τους Βακτρίους. Από το πραξικόπημα του Βήσσου απείχαν οι Έλληνες μισθοφόροι του Δαρείου και η οικογένεια του Αρτάβαζου. Τότε ο Αλέξανδρος πήρε την απόφαση να κυνηγήσει τον Βήσσο και να συλλάβει ζωντανό τον Δαρείο, μπαίνοντας ο ίδιος επικεφαλής ελαφρού αποσπάσματος. Η καταδίωξη συνεχίστηκε ακόμη και μέσα στην άνυδρη έρημο, με ολονύκτιες πορείες. Όταν πρόφτασε τους Βακτρίους, εκείνοι τράπηκαν σε φυγή αφού τραυμάτισαν θανάσιμα τον Δαρείο και τον εγκατέλειψαν. Ο Αλέξανδρος έστειλε το σώμα του Δαρείου Γ΄ για να ταφεί με βασιλικές τιμές και τα τοπικά έθιμα στην Περσέπολη. Με τον θάνατο του Πέρση Μεγάλου Βασιλιά, ο Αλέξανδρος προβλήθηκε ως κληρονόμος και νόμιμος διάδοχος της [δυναστείας των Αχαιμενιδών](https://el.wikipedia.org/wiki/%CE%9A%CE%B1%CF%84%CE%AC%CE%BB%CE%BF%CE%B3%CE%BF%CF%82_%CE%B7%CE%B3%CE%B5%CF%84%CF%8E%CE%BD_%CF%84%CE%B7%CF%82_%CE%A0%CE%B5%CF%81%CF%83%CE%AF%CE%B1%CF%82).

Για να υποστηρίξει τον νέο του τίτλο και να εξασφαλίσει τον έλεγχο όλης της αυτοκρατορίας, κινήθηκε εναντίον του [Βήσσου](https://el.wikipedia.org/wiki/%CE%92%CE%AE%CF%83%CF%83%CE%BF%CF%82) και των υπόλοιπων σατραπών που συνέβαλαν στη δολοφονία του [Δαρείου Γ΄](https://el.wikipedia.org/wiki/%CE%94%CE%B1%CF%81%CE%B5%CE%AF%CE%BF%CF%82_%CE%93%CE%84_%CF%84%CE%B7%CF%82_%CE%A0%CE%B5%CF%81%CF%83%CE%AF%CE%B1%CF%82). Επιπλέον, στον Αλέξανδρο είχαν φτάσει πληροφορίες πως ο Βήσσος συγκέντρωνε ισχυρό εθνικό στρατό για να υπερασπίσει τη χώρα του και να διεκδικήσει την κυριαρχία της Ασίας. Έτσι η εκστρατεία του Αλεξάνδρου πήρε νέο χαρακτήρα, καθώς η συνέχισή της απαιτούσε τη χρησιμοποίηση του περσικού στοιχείου στον στρατό και στη διοίκηση, όπου εμπιστεύθηκε θέσεις στους πιστούς συνεργάτες του Δαρείου. Άλλωστε, ήδη ο Μακεδόνας βασιλιάς είχε εντυπωσιαστεί από τους πολιτισμούς που συνάντησε στην Αίγυπτο, τη Μεσοποταμία και την Περσία, πολιτισμούς οι οποίοι έσβησαν από τη σκέψη του την υποτιμητική σημασία που είχε για τους Έλληνες η λέξη «βάρβαρος». Εκτός αυτού, η μορφή του πολέμου που θα ακολουθούσε ήταν διαφορετική. Οι νέοι αντίπαλοι του Αλεξάνδρου, ιδιαίτερα οι Βάκτριοι (σημ. Αφγανοί) και οι Σόγδιοι (σημ. Ουζμπέκοι, Τατζίκοι), όχι μόνο διέθεταν υψηλό εθνικό φρόνημα αλλά και εθνικούς ηγέτες με μεγάλες ικανότητες, η δε τακτική που εφάρμοζαν ήταν αυτή του κλεφτοπολέμου με πολλαπλά ταυτόχρονα χτυπήματα, έχοντας μάλιστα για σύμμαχο την ορεινή χώρα τους. Η φύση αυτή του αντιπάλου επέβαλλε αλλαγές στη δομή του στρατού του για να γίνει πιο ευκίνητος και να μπορεί να διεξάγει ταυτόχρονα ανεξάρτητες μεταξύ τους επιχειρήσεις. Έτσι η δυσκίνητη φάλαγγα από εκείνο το σημείο και στο εξής θα δρούσε μόνο χωρισμένη σε τμήματα, ενώ το ιππικό των εταίρων χωρίστηκε κι αυτό σε δύο τμήματα (ιππαρχίες) και συνδυάστηκε με ελαφρότερα έφιππα σώματα ιππακοντιστών και ιπποτοξοτών, κατά τα περσικά πρότυπα. Επίσης, εκτός από τις ενισχύσεις σε άνδρες και άλογα που ήρθαν από την Ελλάδα και τη Μικρά Ασία με σκοπό να αναπληρωθούν οι ως τότε απώλειες, άρχισε να χρησιμοποιείται και το πολύ αξιόλογο ιππικό των ντόπιων κατοίκων. Αποτέλεσμα όλων αυτών των αλλαγών, οι οποίες εφαρμόστηκαν σταδιακά, κυρίως κατά την εκστρατεία της Βακτριανής και Σογδιανής, ήταν τέτοιο που, πριν ξεκινήσει η εκστρατεία της Ινδίας, το μακεδονικό εκστρατευτικό σώμα να έχει πάρει εντελώς νέα μορφή (ήταν πλέον μεικτό στράτευμα, ελληνοασιατικό).

Πέρα από τις αλλαγές στη σύνθεση και την τακτική του εκστρατευτικού σώματος, ο Αλέξανδρος εφάρμοσε μια, πιο σημαντική και με μακροχρόνιο αποτέλεσμα, πολιτική, αυτή της ίδρυσης νέων πόλεων, των πρώτων σε ασιατικό έδαφος. Η επιλογή των θέσεων αυτών των πόλεων έχει χαρακτηριστεί «μεγαλοφυής».

Την άνοιξη του [329 π.Χ.](https://el.wikipedia.org/wiki/329_%CF%80.%CE%A7.) έφτασε στην περιοχή του [Ινδο-Καύκασου](https://el.wikipedia.org/wiki/%CE%A7%CE%AF%CE%BD%CF%84%CE%BF%CF%85_%CE%9A%CE%BF%CF%85%CF%82) όπου ίδρυσε άλλη μια [Αλεξάνδρεια](https://el.wikipedia.org/wiki/%CE%91%CE%BB%CE%B5%CE%BE%CE%AC%CE%BD%CE%B4%CF%81%CE%B5%CE%B9%CE%B1_%CE%B7_%CE%B5%CF%80%CE%AF_%CF%84%CE%BF%CF%85_%CE%8F%CE%BE%CE%BF%CF%85). Ο Βήσσος έφυγε μακριά, περνώντας τον ποταμό [Ώξο](https://el.wikipedia.org/wiki/%CE%8F%CE%BE%CE%BF%CF%82) (σημ. Αμού Νταρυά). Ο Αλέξανδρος τον ακολούθησε και έστειλε τον [Πτολεμαίο](https://el.wikipedia.org/wiki/%CE%A0%CF%84%CE%BF%CE%BB%CE%B5%CE%BC%CE%B1%CE%AF%CE%BF%CF%82_%CE%BF_%CE%A3%CF%89%CF%84%CE%AE%CF%81) εναντίον του, ο οποίος τον συνέλαβε και τον οδήγησε στον Αλέξανδρο. Ο Βήσσος εκτελέστηκε και ο Αλέξανδρος προχώρησε προς την πρωτεύουσα της Σογδιανής, [Σαμαρκάνδη](https://el.wikipedia.org/wiki/%CE%A3%CE%B1%CE%BC%CE%B1%CF%81%CE%BA%CE%AC%CE%BD%CE%B4%CE%B7), καθώς και στην [Τασκένδη](https://el.wikipedia.org/wiki/%CE%A4%CE%B1%CF%83%CE%BA%CE%AD%CE%BD%CE%B4%CE%B7), που σήμερα είναι οι δύο σημαντικότερες πόλεις του [Ουζμπεκιστάν](https://el.wikipedia.org/wiki/%CE%9F%CF%85%CE%B6%CE%BC%CF%80%CE%B5%CE%BA%CE%B9%CF%83%CF%84%CE%AC%CE%BD). Ακολούθως ξέσπασε μεγάλη εξέγερση στη Βακτρία και τη Σογδιανή, της οποίας ηγήθηκε ο ικανότατος Σόγδιος αρχηγός, [Σπιταμένης](https://el.wikipedia.org/w/index.php?title=%CE%A3%CF%80%CE%B9%CF%84%CE%B1%CE%BC%CE%AD%CE%BD%CE%B7%CF%82&action=edit&redlink=1). Η εξέγερση αυτή, η οποία κατεστάλη με μεγάλη δυσκολία, προκάλεσε την εξολόθρευση ενός μακεδονικού αποσπάσματος στον ποταμό Πολυτίμητο (σημ. Σαραουχσάν). Κατά τις επιχειρήσεις αυτές, ο Αλέξανδρος έφθασε στον ποταμό [Ιαξάρτη](https://el.wikipedia.org/wiki/%CE%99%CE%B1%CE%BE%CE%AC%CF%81%CF%84%CE%B7%CF%82) όπου ίδρυσε τη μακρινότερη απ' όλες τις Αλεξάνδρειες, την [Αλεξάνδρεια Εσχάτη](https://el.wikipedia.org/wiki/%CE%91%CE%BB%CE%B5%CE%BE%CE%AC%CE%BD%CE%B4%CF%81%CE%B5%CE%B9%CE%B1_%CE%95%CF%83%CF%87%CE%AC%CF%84%CE%B7), σε μια περιοχή που σήμερα λέγεται Χοτζέντ (στο σημερινό [Τατζικιστάν](https://el.wikipedia.org/wiki/%CE%A4%CE%B1%CF%84%CE%B6%CE%B9%CE%BA%CE%B9%CF%83%CF%84%CE%AC%CE%BD)). Κατόπιν πέρασε, παράπλευρα από την παγωμένη κορυφογραμμή των [Ιμαλαΐων](https://el.wikipedia.org/wiki/%CE%99%CE%BC%CE%B1%CE%BB%CE%AC%CE%B9%CE%B1), στις Ινδίες, μέσω του [Περάσματος Χαϊμπέρ](https://el.wikipedia.org/wiki/%CE%A0%CE%AD%CF%81%CE%B1%CF%83%CE%BC%CE%B1_%CE%A7%CE%B1%CF%8A%CE%BC%CF%80%CE%AD%CF%81) (σύνορα Αφγανιστάν-Πακιστάν].

Στη συνέχεια εκδηλώθηκε αναταραχή μέσα στις τάξεις των Ελλήνων αξιωματικών και ο Αλέξανδρος αναγκάστηκε να εκτελέσει κάποιους από αυτούς ως συνωμότες. Βαθμιαία ο Αλέξανδρος άρχισε να γίνεται πιο απολυταρχικός και να επιβάλλει ανατολίτικες συνήθεις που ξένιζαν δυσάρεστα τους Έλληνες συντρόφους του. Έτσι άρχισε να φορά περσικά ρούχα και να ζητά, στην αρχή μόνο από τους Πέρσες οι οποίοι ήταν συνηθισμένοι σε αυτό το έθιμο, αλλά στη συνέχεια και από τους Μακεδόνες και τους άλλους Έλληνες, να τον προσκυνούν.

Το φθινόπωρο του 328 π.Χ., στα Μαράκανδα της Σογδιανής (σημ. [Σαμαρκάνδη](https://el.wikipedia.org/wiki/%CE%A3%CE%B1%CE%BC%CE%B1%CF%81%CE%BA%CE%AC%CE%BD%CE%B4%CE%B7) του [Ουζμπεκιστάν](https://el.wikipedia.org/wiki/%CE%9F%CF%85%CE%B6%CE%BC%CF%80%CE%B5%CE%BA%CE%B9%CF%83%CF%84%CE%AC%CE%BD)), κατά τη διάρκεια ενός νυκτερινού βασιλικού συμποσίου, οι συνδαιτυμόνες επιδόθηκαν σε ανεξέλεγκτη οινοποσία και μέθυσαν. Ορισμένοι αυλικοί του βασιλιά επιδόθηκαν σε τέτοιες κολακείες προς τον Αλέξανδρο που προκάλεσαν την οργή του, μεθυσμένου επίσης, [Κλείτου](https://el.wikipedia.org/wiki/%CE%9A%CE%BB%CE%B5%CE%AF%CF%84%CE%BF%CF%82_%CE%BF_%CE%9C%CE%AD%CE%BB%CE%B1%CF%82). Η οργή του αυτή έγινε ακόμη πιο έντονη όταν κάποιος απήγγειλε ένα ποίημα που διακωμωδούσε την πρόσφατη πανωλεθρία των Μακεδόνων στον Πολυτίμητο ποταμό. Ο Αλέξανδρος, μεθυσμένος κι ο ίδιος, χλεύασε τη διαμαρτυρία του Κλείτου με αποτέλεσμα ο διάλογος μεταξύ τους να εκτραχηλιστεί σε αμοιβαίες προσβολές. Στο τέλος, ο βασιλιάς άρπαξε τη λόγχη ενός φρουρού και με αυτή σκότωσε τον Κλείτο. Η πράξη του αυτή τον συνέφερε αμέσως και η θλίψη του ήταν τέτοια που για τρεις ημέρες αρνιόταν να φάει και να πιει, σε βαθμό που όλοι φοβήθηκαν μήπως πεθάνει.[[76]](https://el.wikipedia.org/wiki/%CE%91%CE%BB%CE%AD%CE%BE%CE%B1%CE%BD%CE%B4%CF%81%CE%BF%CF%82_%CE%BF_%CE%9C%CE%AD%CE%B3%CE%B1%CF%82#cite_note-FOOTNOTE%CE%9A%CE%B1%CE%BB%CE%BF%CE%B3%CE%B5%CF%81%CE%BF%CF%80%CE%BF%CF%8D%CE%BB%CE%BF%CF%851973163-76)

Μετά την καταστολή της εξέγερσης σε Βακτρία και Σογδιανή, ο Αλέξανδρος άρχισε να προετοιμάζει την εισβολή στην Ινδία. Οι λόγοι που τον οδήγησαν σε αυτή την απόφαση ήταν οι εξής. Η Ινδία θεωρείτο τότε ακραία περιοχή της Ασίας, πολύ μικρότερη σε έκταση από την πραγματική, και με την κατάκτησή της ο Αλέξανδρος πίστευε, όπως γράφει ο Αρριανός, πως θα εξασφαλίζονταν οι ανατολικές σατραπείες από ενδεχόμενη εισβολή ή αποστασία. Ακόμη ήταν γνωστός ο πλούτος της χώρας και συνυπολογίζονταν και τα οφέλη από το εμπόριο. Άλλοι λόγοι ήταν η επιθυμία του, ως πραγματικού Μεγάλου Βασιλιά, να καταλάβει τις χώρες που είχε υποτάξει ο [Δαρείος Α΄](https://el.wikipedia.org/wiki/%CE%94%CE%B1%CF%81%CE%B5%CE%AF%CE%BF%CF%82_%CE%91%CE%84), να γίνει πρωταθλητής της ιστορίας του οποίου τα κατορθώματα κανείς δεν θα ξεπερνούσε. Τέλος, ο Αλέξανδρος, ως μαθητής του Αριστοτέλη, είχε το πάθος να ανακαλύψει νέες χώρες, να διευρύνει τις γεωγραφικές γνώσεις της εποχής του (ήθελε να επαληθεύσει αν ο Ινδός ταυτιζόταν πράγματι με τον άνω Νείλο και ότι η Ινδία ενωνόταν με την Αιθιοπία) άρχισε μάλιστα να πιστεύει πως προοριζόταν να εκπολιτίσει και συναδελφώσει τα έθνη, ιδρύοντας ένα δίκαιο οικουμενικό (παγκόσμιο) κράτος, σκοπό για τον οποίο αποφασιστικό βήμα θα ήταν η κατάκτηση της Ινδίας.

Έμαθε πως η Ινδία ήταν προσβάσιμη από την κοιλάδα του ποταμού Κωφήνα (σημ. [Καμπούλ](https://el.wikipedia.org/wiki/%CE%9A%CE%B1%CE%BC%CF%80%CE%BF%CF%8D%CE%BB_%28%CF%80%CE%BF%CF%84%CE%B1%CE%BC%CF%8C%CF%82%29), στο [Αφγανιστάν](https://el.wikipedia.org/wiki/%CE%91%CF%86%CE%B3%CE%B1%CE%BD%CE%B9%CF%83%CF%84%CE%AC%CE%BD)) και πως υπήρχαν μεγάλοι ποταμοί πέρα από τον Ινδό, δεν γνώριζε όμως τότε ότι αυτοί κατέληγαν στον πρώτο. Επίσης πληροφορήθηκε για την πολιτική κατάσταση στην Ινδία και συγκεκριμένα για τη διάσπαση των Ινδών σε πολλά μεγάλα κράτη που συχνά μάχονταν μεταξύ τους, χρησιμοποιώντας στις μάχες τους πολλούς ελέφαντες. Επειδή ο πόλεμος που θα ακολουθούσε στην Ινδία θα απαιτούσε παρατεταμένες και δύσκολες πορείες σε ορεινές περιοχές, ποταμούς και φρούρια όπου θα έπρεπε να αφήνει φρουρές, ο Αλέξανδρος αύξησε την αριθμητική δύναμη του στρατού του και το έκανε πιο ευέλικτο. Ήδη το θεσσαλικό ιππικό και οι περισσότεροι από τους άλλους Έλληνες είχαν επιστρέψει στην Ελλάδα, ενώ πολλοί παλαίμαχοι Μακεδόνες και μισθοφόροι είχαν παραμείνει σε φρουρές στις κατακτημένες χώρες. Ο στρατός τώρα περιλάμβανε ενισχύσεις από πεζούς και ιππείς από τη Μακεδονία, καθώς και από Έλληνες μισθοφόρους. Είχε ενταχθεί επίσης σημαντικός αριθμός Ασιατών οι οποίοι δρούσαν ως ιππείς, ιπποτοξότες και ιππακοντιστές. Για τον διάπλου των ποταμών προστέθηκαν πολλοί ναυπηγοί και κωπηλάτες από την Καρία, την Κύπρο, τη Φοινίκη και την Αίγυπτο. Ωστόσο, παρόλο που το εκστρατευτικό σώμα δεν είχε πια την παλιά εθνική και γλωσσική ομοιογένεια, αποδείχθηκε αποτελεσματικό, χάρη στις ικανότητες των Μακεδόνων διοικητών του και την άριστη ηγεσία του Αλεξάνδρου.

Την άνοιξη του [327 π.Χ.](https://el.wikipedia.org/wiki/327_%CF%80.%CE%A7.) ο μακεδονικός στρατός ξεκίνησε για την κατάκτηση της Ινδικής χερσονήσου. Έτσι έφτασε, την άνοιξη του [326 π.Χ.](https://el.wikipedia.org/wiki/326_%CF%80.%CE%A7.), στον Ινδό. Η κατάληψη της Αόρνου Πέτρας ήταν κατόρθωμα που προσέδωσε στον Αλέξανδρο τη φήμη του ακατανίκητου κατακτητή που ήταν ικανός για υπεράνθρωπα κατορθώματα. Η διάβαση του Ινδού έγινε μέσω της γέφυρας που είχε ετοιμάσει ο Ηφαιστίωνας και πολλών μικρών πλοίων.

Ακολούθως ο Αλέξανδρος συνέχισε την πορεία του προς τον ποταμό [Υδάσπη](https://el.wikipedia.org/wiki/%CE%A5%CE%B4%CE%AC%CF%83%CF%80%CE%B7%CF%82), όπου ο βασιλιάς Πώρος περίμενε στην απέναντι πλευρά με συγκεντρωμένο στρατό, ώστε να τον εμποδίσει να περάσει. Ο Αλέξανδρος έστειλε στρατιώτες να μεταφέρουν αποσυναρμολογημένα τα πλοία που είχαν χρησιμοποιηθεί στη διάβαση του Ινδού, και με την υπόλοιπη δύναμη και ενισχυμένος από 5.000 Ινδούς συνέχισε για τον [Υδάσπη](https://el.wikipedia.org/wiki/%CE%A5%CE%B4%CE%AC%CF%83%CF%80%CE%B7%CF%82).

Η διάβαση του ποταμού ήταν δύσκολη, αλλά τελικά έγινε με επιτυχία τον Ιούλιο του 326 π.Χ., ώστε να ακολουθήσει [μεγάλη μάχη](https://el.wikipedia.org/wiki/%CE%9C%CE%AC%CF%87%CE%B7_%CF%84%CE%BF%CF%85_%CE%A5%CE%B4%CE%AC%CF%83%CF%80%CE%B7) μεταξύ του στρατού του Αλεξάνδρου και του στρατού του Πώρου ο οποίος ανερχόταν σε 4.000 ιππείς, 300 άρματα, 200 πολεμικούς [ελέφαντες](https://el.wikipedia.org/wiki/%CE%95%CE%BB%CE%AD%CF%86%CE%B1%CE%BD%CF%84%CE%B1%CF%82) και 30.000 πεζούς. Οι Μακεδόνες, οι οποίοι διέθεταν 15.000-20.000 πεζούς και 5.000 ιππείς, αντιμετώπισαν με ευκολία το ιππικό του Πώρου και τελικά κατάφεραν να υπερισχύσουν στην πρωτόγνωρη γι' αυτούς μάχη εναντίον μεγάλου αριθμού ελεφάντων, κερδίζοντας δύσκολη και σπουδαία νίκη. Ο Αλέξανδρος φέρθηκε τιμητικά στον ηττημένο Ινδό βασιλιά και τον άφησε να βασιλεύει στη χώρα του, ως σύμμαχός του. Στις όχθες του Υδάσπη ίδρυσε δύο πόλεις, τη [Νίκαια](https://el.wikipedia.org/wiki/%CE%9D%CE%AF%CE%BA%CE%B1%CE%B9%CE%B1_%28%CE%A0%CE%B1%CE%BD%CF%84%CE%B6%CE%AC%CE%BC%CF%80%29) και τη [Βουκεφάλα](https://el.wikipedia.org/wiki/%CE%92%CE%BF%CF%85%CE%BA%CE%B5%CF%86%CE%AC%CE%BB%CE%B1) (προς τιμή του αλόγου του που πέθανε εκεί).

Στη συνέχεια ο στρατός έφτασε, εν μέσω της εποχής των [μουσώνων](https://el.wikipedia.org/wiki/%CE%9C%CE%BF%CF%85%CF%83%CF%8E%CE%BD%CE%B5%CF%82), στον ποταμό [Ύφαση](https://el.wikipedia.org/wiki/%CE%8E%CF%86%CE%B1%CF%83%CE%B7%CF%82). Επιθυμία του Αλέξανδρου ήταν να συνεχίσει περνώντας τον ποταμό και την έρημο που εκτεινόταν μετά από αυτόν, συνάντησε όμως την έντονη αντίδραση του στρατού του. Οι κουρασμένοι σωματικά και ψυχικά στρατιώτες του, συγκεντρώθηκαν στο στρατόπεδο και διαμαρτυρήθηκαν έντονα, λέγοντας πως δεν ήθελαν να συνεχίσουν. Τελικά ο Αλέξανδρος αποφάσισε να επιστρέψει.

Έπειτα, λαμβάνοντας ενισχύσεις από την Ελλάδα (5.000 πεζούς, 7.000 ιππείς, καθώς και πανοπλίες και φάρμακα), στράφηκε προς τον νότο με σκοπό να ακολουθήσει τον ρου του ποταμού Ινδού έως τη θάλασσα. Ναυπήγησε στόλο από 80 [τριακοντόρους](https://el.wikipedia.org/wiki/%CE%A4%CF%81%CE%B9%CE%B1%CE%BA%CF%8C%CE%BD%CF%84%CE%BF%CF%81%CE%BF%CF%82) και πολύ περισσότερα μικρά πλοία (χωρίς τα πολύ μικρά πλοία και τις σχεδίες, το σύνολο πρέπει να έφτανε τα 1.000 πλεούμενα) και, πλέοντας τους ποταμούς Υδάσπη και Ινδό, με τμήματα του στρατού του στην αριστερή και δεξιά όχθη, έφθασε στη χώρα των Μαλλών. Εκεί οι κάτοικοι αποφάσισαν να αντισταθούν, μαζί με τους γείτονές τους, Οξυδράκες. Η εκστρατεία πήρε από την αρχή χαρακτήρα εξόντωσης των ντόπιων οι οποίοι είτε αμύνονταν μέχρι τέλους στις πόλεις τους είτε διέφευγαν προς άλλες οχυρές πόλεις της περιοχής. Στην τελευταία πολιορκία τραυματίστηκε σοβαρά ο ίδιος ο Αλέξανδρος, από βέλος στο στήθος, όταν ανέβηκε στο τείχος, προκειμένου να ενθαρύνει τους άντρες του. Γύρω του έγινε μεγάλη μάχη και οι σύντροφοί του κατόρθωσαν να τον διασώσουν, άλλοι σκαρφαλώνοντας στο τείχος και άλλοι παραβιάζοντας την πύλη του. Ακολούθησε σφαγή των Ινδών, ενώ ο Αλέξανδρος χρειάστηκε αρκετές ημέρες για να αναρρώσει, κατά τη διάρκεια των οποίων οι στρατιώτες του αγωνιούσαν μη πιστεύοντας τις ειδήσεις πως ο βασιλιάς τους είναι ζωντανός. Η εκστρατεία τελείωσε με επιτυχία.

Μετά από ενίσχυση του στόλου του, ο Αλέξανδρος προχώρησε στη χώρα των Σόγδων, οι οποίοι είχαν συμμαχήσει μαζί του, ιδρύοντας και εκεί μία Αλεξάνδρεια. Κατόπιν προχώρησε νοτιότερα, στις εκβολές του Ινδού, στην πόλη [Πάτταλα](https://el.wikipedia.org/w/index.php?title=%CE%A0%CE%AC%CF%84%CF%84%CE%B1%CE%BB%CE%B1&action=edit&redlink=1). Οι κάτοικοί της είχαν φύγει, αλλά οι περισσότεροι από αυτούς πείστηκαν τελικά να γυρίσουν. Ο Αλέξανδρος ήθελε να μετατρέψει την πόλη σε ναυτική βάση του και γι' αυτό έδωσε εντολή να οχυρωθεί με ακρόπολη, και να κατασκευαστούν πηγάδια και ναύσταθμος

**Ο δρόμος της επιστροφής**

Για την επιστροφή, ο Αλέξανδρος χώρισε το στράτευμά του σε τρία μέρη. Το τρίτο μέρος του στρατεύματος με τον Αλέξανδρο ξεκίνησε από τα Πάτταλα (τέλη Αυγούστου [324 π.Χ.](https://el.wikipedia.org/wiki/324_%CF%80.%CE%A7.)) για να διασχίσει την έρημο της [Γεδρωσίας](https://el.wikipedia.org/wiki/%CE%93%CE%B5%CE%B4%CF%81%CF%89%CF%83%CE%AF%CE%B1). Στο πρώτο μέρος της πορείας δεν υπήρξαν δυσκολίες, αλλά στην έρημο της Γεδρωσίας ο [καύσωνας](https://el.wikipedia.org/wiki/%CE%9A%CE%B1%CF%8D%CF%83%CF%89%CE%BD%CE%B1%CF%82) και η έλλειψη νερού προκάλεσαν μεγάλες απώλειες. Τελικά, μετά πολλές δοκιμασίες οι Έλληνες επέστρεψαν στην πρωτεύουσα της Περσίας.

Την άνοιξη του 324 π.Χ. ο Αλέξανδρος έκανε γιορτές στα [Σούσα](https://el.wikipedia.org/wiki/%CE%A3%CE%BF%CF%8D%CF%83%CE%B1) για την ολοκλήρωση της κατάκτησης της Περσίας. Οργάνωσε μικτούς γάμους Μακεδόνων με Περσίδες και ο ίδιος πήρε ως δεύτερη σύζυγο τη [Στάτειρα Γ΄](https://el.wikipedia.org/wiki/%CE%A3%CF%84%CE%AC%CF%84%CE%B5%CE%B9%CF%81%CE%B1_%28%CF%83%CF%8D%CE%B6%CF%85%CE%B3%CE%BF%CF%82_%CF%84%CE%BF%CF%85_%CE%91%CE%BB%CE%B5%CE%BE%CE%AC%CE%BD%CE%B4%CF%81%CE%BF%CF%85_%CF%84%CE%BF%CF%85_%CE%9C%CE%B5%CE%B3%CE%AC%CE%BB%CE%BF%CF%85%29), την κόρη του Δαρείου Γ΄. Εξόφλησε τα χρέη των Ελλήνων στρατιωτών του, ποσό που ανήλθε σε 20.000 τάλαντα, και μοίρασε δώρα και τιμές σε όσους είχαν ανδραγαθήσει.

Ολοκλήρωσε το ταξίδι της επιστροφής στη Βαβυλώνα, την οποία είχε αποφασίσει να μετατρέψει σε πρωτεύουσα του τεράστιου κράτους του. Προετοίμαζε την οργάνωση και τη διοίκησή του με βάση τα προηγμένα ελληνικά πρότυπα και επιδόθηκε σε συνεχείς γιορτές με στρατιωτικούς και πολιτικούς συνεργάτες του. Σε μία από αυτές αρρώστησε βαριά από άγνωστη αιτία και πέθανε το σούρουπο της 10–11 Ιουνίου 323 π.Χ.